Aanrandingsaak teen Malema teruggetrekJulius Malema tydens ‘n vorige perskonferensie Foto: effighters.org.za Die veiligheidswag wat beweer dat Julius Malema hom in Oktober by ŉ musiekkonsert in Polokwane aangerand en ŉ vuurwapen op hom gerig het, het die saak teen Malema teruggetrek. Kol. Ronel Otto, polisiewoordvoerder van Limpopo, het Dinsdag aan Maroela Media bevestig dat die wag die saak teruggetrek het. “Die man het aan die polisie gesê dat hy nie meer met die saak wil voortgaan nie,” het Otto gesê. “Die polisie het ŉ verklaring van hom geneem en die dossier aan die senior staatsaanklaer voorgelê. Die aanklaer het aangedui dat die saak nie verder vervolg gaan word nie.” Maroela Media het op 27 Oktober berig dat die veiligheidswag aanklagte van die rig van ŉ vuurwapen, aanranding en kwaadwillige saakbeskadiging by die polisie aanhanging gemaak het. Hy het beweer dat hy en Malema by die Peter Mokaba-stadion in ŉ argument betrokke geraak het waarna Malema glo ŉ vuurwapen op hom gerig het. Lees meer hier. Die EFF het Maandag in ŉ verklaring ontken dat sy leier en die veiligheidswag in ŉ konfrontasie betrokke was. “Hy [Malema] word onderwerp aan die howe van openbare mening wat hom reeds skuldig bevind het,” het Mbuyiseni Ndlozi, woordvoerder van die EFF, gesê. ŉ Klag van aanranding is ook vroeër teen Malema ingedien na ŉ voorval by ŉ kitskosrestaurant in Tzaneen wat op kringtelevisiekamera vasgelê is. Malema het glo ŉ man rondgestamp en gevloek. Klik hier om meer te lees. Volgens Otto duur die ondersoek in dié saak steeds voort.